Fl-ewwel reazzjoni tiegħu għall-emendi dwar il-liġi taċ-ċittadinanza fil-parlament, il-PM u Mexxej Laburista  Joseph Muscat tenna li din il-ligi innovattiva se tkun waħda li se tattira l-aqwa talenti lejn Malta. Qal li ma jistax ikun li l-kap tal-oppozizzjoni jibqa’ jagixxi b’paniku għall-proposti li se jsarrfu biex jitkattru postijiet tax-xogħol u jkunu attirati l-aqwa networks lejn Malta . Waqt li kien qed jindirizza attivita politika fir-Rabat Għawdex, Dr Muscat qal li ħadd m’hu qed jieħu bis-serjeta’ it-theddid tal-kap tal-opożizzjoni Simon Busuttil li jirtira dawn iċ-ċittadinanzi jekk ikun elett għax din hija xi ħaga li ma tistax titwettaq kif ikkonfermaw l-esperti legali stess. Qal li diġa’ hawn numru ta’  barranin li jingħataw iċ-ċittadinanza wara medda ta’ snin jgħixu f’Malta għax ikunu iżżewgu lil Maltin u li dawn huma itrattati ugwalment daqs ċittadini Maltin anki għall-benefiċċji soċjali , kura fl-isptarijiet u edukazzjoni . Staqsa għaliex allura l-opozizzjoni qed toħloq dan il-paniku meta dawn il-barranin se jkunu qed jiġġeneraw daqshekk ġid u sejjaħ bħala redikolu kummenti li semgħa’ mill-Oppożizzjoni li idawn il-barranin se jkunu qed japplikaw għall-housing soċjali. F’dan l-isfond qal ukoll li anki l-proposta li jkun hemm kwota fuq l-għadd ta’ passaporti ma tagħmilx sens meta ma hemmx limitu fuq l-għadd ta’ barranin li jistgħu jiżżewġu maltin. Qal li l-Gvern ħatar lil Dr. Godwin Grima biex jaqdi rwol kruċjali minkejja li qatt ma kellu xi rabtiet mill-qrib mal-Partit Laburista għaliex il-Gvern m’għandux x’jaħbi u qal li l-opozizzjoni lanqas biss trid tiehħu sehem fil-kumitat tal-għażla. Dwar il-budget, Dr Muscat qal li ħafna nies stennew li dan se jkun budget kiefer minħabba li kien l-ewwel budget ta’ Gvern ġdid u kellu kwalunkwe skuża biex jitfa’ t-tort fuq il-Gvern preċedenti u jimplimenta miżuri ħorox li jsarrfu f’inqas flus fil-bwiet tal-Maltin. Qal madankollu li għal kuntrarju il maltin jistgħu iserrħu rashom li l-Gvern bil-fatti qed iwettaq dak li wiegħed u li Malti se ssir pajjiż aktar b’saħħtu u ġust.